Document ID: 32007D0836

KOMMISSIONENS BESLUTNING
af 13. september 2007
i en procedure i henhold til EF-traktatens artikel 81
(Sag COMP/E-2/39.143 - Opel)
(meddelt under nummer K(2007) 4277)
(Kun den engelske udgave er autentisk)
(2007/836/EF)
(1)
Denne beslutning, der blev vedtaget i medfør af artikel 9, stk. 1, i Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (1), er rettet til General Motors Europe (herefter benævnt »GME«) og vedrører udlevering af tekniske oplysninger vedrørende reparation af køretøjer af mærket Opel og Vauxhall.
(2)
De tekniske oplysninger består af de data, processer og instrukser, der er nødvendige for at kontrollere, reparere og udskifte defekte/ødelagte/slidte dele af et motorkøretøj eller at reparere fejl i køretøjets systemer. De kan opdeles i syv hovedkategorier:
-
Grundlæggende parametre (dokumentation for alle referenceværdier og indstillingspunkter for målelige værdier vedrørende køretøjet, f.eks. drejningsmoment, bremseluft samt det hydrauliske og det pneumatiske tryk).
-
Skemaer og beskrivelser af faserne i reparations- og vedligholdelsesarbejde (servicehåndbog, tekniske dokumenter såsom arbejdsplaner, beskrivelser af de værktøjer, der anvendes til at udføre en given reparation, og skemaer såsom strømskemaer eller hydrauliske skemaer).
-
Test og diagnoser (herunder koder til fejldiagnoser/fejlsøgning, software og andre oplysninger, der er nødvendige for at finde frem til fejl på køretøjer) - mange af, men ikke alle disse oplysninger findes i elektroniske specialværktøjer.
-
Koder, software og andre oplysninger, der er nødvendige for at omprogrammere, genindstille eller genopstarte de elektroniske kontrolenheder på køretøjet. Denne kategori er knyttet til den foregående, idet det ofte er de samme elektroniske værktøjer, der anvendes til at finde fejlen og dernæst foretage de nødvendige justeringer via de elektroniske kontrolenheder for at afhjælpe problemet.
-
Oplysninger om reservedele, herunder reservedelskataloger med koder og beskrivelser og metoder til identifikation af køretøjer (dvs. data vedrørende et specifikt køretøj, som sætter reparatøren i stand til at finde frem til de individuelle koder for de dele, der blev anvendt ved samlingen af bilen, og at finde de tilsvarende koder for originale kompatible reservedele til det specifikke køretøj).
-
Særlige oplysninger (tilbagekaldelsesmeddelelser og meddelelser vedrørende hyppige fejl).
-
Undervisningsmateriale.
(3)
I december 2006 indledte Kommissionen en procedure og sendte en foreløbig vurdering til GME, hvori den gav udtryk for sin foreløbige opfattelse af, at GME’s aftaler med selskabets eftersalgsservice-partnere rejste tvivl om, hvorvidt de er forenelige med EF-traktatens artikel 81, stk. 1.
(4)
I henhold til Kommissionens foreløbige vurdering synes GME længe efter udløbet af den overgangsperiode, der er fastsat i Kommissionens forordning (EF) nr. 1400/2002 af 31. juli 2002 om anvendelse af traktatens artikel 81, stk. 3, på kategorier af vertikale aftaler og samordnet praksis inden for motorkøretøjsbranchen (2), at have undladt at frigive visse kategorier af tekniske reparationsinformationer. Da Kommissionen iværksatte sin undersøgelse, havde GME desuden endnu ikke indført et effektivt system, der kunne give uafhængige reparatører adgang til tekniske reparationsinformationer i ubundtet form. Selv om GME forbedrede adgangen til sine tekniske oplysninger i løbet af Kommissionens undersøgelse, forekom de oplysninger, der var tilgængelige for de uafhængige reparatører stadig at være ufuldstændige.
(5)
Den foreløbige vurdering viste, at de relevante markeder, der blev påvirket af den pågældende praksis, var markedet for levering af reparations- og vedligeholdelsesydelser til personbiler og markedet for levering af tekniske oplysninger til reparationer. Opel/Vauxhalls autoriserede net sidder på meget store markedsandele på det første af disse markeder, mens GME på det andet var den eneste, der kunne tilbyde de tekniske oplysninger, som reparatører af køretøjer af mærket Opel/Vauxhall havde brug for.
(6)
Ifølge de service- og distributionsaftaler, som GME har indgået med medlemmerne i sit autoriserede net, er disse forpligtet til at udføre en hel vifte af mærkespecifikke reparationsydelser og fungere som reservedelsgrossister. Kommissionen er bekymret for, at de mulige negative virkninger af sådanne aftaler kan blive forstærket af, at GME ikke har givet uafhængige reparatører tilstrækkelig adgang til tekniske oplysninger og derved udelukket virksomheder, der er villige og i stand til at tilbyde reparationsydelser via en anden forretningsmodel.
(7)
Kommissionens foreløbige konklusion var, at GME’s ordninger for udlevering af tekniske oplysninger til uafhængige reparatører ikke svarede til disses behov enten på grund af omfanget af de disponible oplysninger eller for så vidt angår adgangen til oplysningerne, og at en sådan praksis kombineret med lignende praksis hos andre bilproducenter, kan have medført, at de uafhængige reservedelsgrossisters stilling på markedet er blevet svækket. Det kan til gengæld have medført betydelige ulemper for forbrugerne i form af en væsentlig formindskelse af udbuddet af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder.
(8)
Det forhold, at GME tilsyneladende har undladt at give de uafhængige reparatører tilstrækkelig adgang til tekniske oplysninger, kan medføre, at GME’s aftaler med selskabets eftersalgsservicepartnere ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige aktører adgang til tekniske oplysninger, diagnoseudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer. Som præciseret i forordningens betragtning 26 må der i forbindelse med adgangsbetingelserne ikke gøres forskel på autoriserede og uafhængige reparatører.
(9)
Kommissionen nåede endelig frem til det foreløbige standpunkt, at aftalerne mellem GME og selskabets autoriserede reparatører formentlig ikke er omfattet af artikel 81, stk. 3, på grund af den manglende adgang til tekniske reparationsinformationer.
(10)
Den 9. februar 2007 afgav GME en række tilsagn til Kommissionen for at imødekomme de konkurrencepolitiske betænkeligheder, der kommer til udtryk i den foreløbige vurdering.
(11)
I henhold til tilsagnene er det princip, der er bestemmende for omfanget af de oplysninger, der skal gives, princippet om ikke-forskelsbehandling mellem uafhængige og autoriserede reparatører. På den baggrund skal GME sørge for, at alle de tekniske oplysninger, det værktøj og udstyr og den software og undervisning, der kræves til reparation og vedligeholdelse af selskabets Opel/Vauxhall-motorkøretøjer, og som af GME eller på GME’s vegne stilles til rådighed for autoriserede reparatører i en hvilken som helst EU-medlemsstat, også stilles til rådighed for uafhængige reparatører.
(12)
Det præciseres i tilsagnene, at »tekniske oplysninger« i betydningen i artikel 4, stk. 2, i forordning (EF) nr. 1400/2002 omfatter alle de oplysninger, der stilles til rådighed for autoriserede Opel/Vauxhall-reparatører til reparation eller vedligeholdelse af køretøjer af mærket Opel/Vauxhall. De omfatter især software, fejlkoder og andre parametre samt den relevante opdatering, der er nødvendig for at arbejde med elektroniske kontrolenheder med henblik på at fastsætte eller genetablere de indstillinger, der er anbefalet af GME, køretøjsidentifikationsmetoder, reservedelskataloger, arbejdsløsninger som følge af praktisk erfaring, og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.
(13)
Adgang til værktøjer omfatter adgang til diagnosticeringssystemer og andet reparationsudstyr samt relevant software, herunder regelmæssig opdatering og eftersalgsservice for sådanne værktøjer.
(14)
Det fremgår af betragtning 26 i forordningen, at artikel 4, stk. 2, ikke forpligter GME til at give uafhængige reparatører adgang til tekniske oplysninger, der kunne give tredjemand mulighed for at omgå eller frakoble installerede tyverisikringsanordninger og/eller rekalibrere (3) elektronisk udstyr eller manipulere med anordninger, der for eksempel begrænser et motorkøretøjs hastighed. GME forpligter sig dog til at give uafhængige reparatører ubegrænset adgang til oplysninger af denne type, hvis de opnår det relevante GME-uddannelsescertifikat (4). Certifikatet udstedes til uafhængige reparatører umiddelbart efter uddannelseskursets afslutning.
(15)
Hvis GME fremover påberåber sig undtagelsen i betragtning 26 som begrundelse for at tilbageholde visse tekniske oplysninger for uafhængige reparatører, har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i betragtning 26 omhandlede beskyttelse, samt sikre, at manglen på de pågældende oplysninger ikke hindrer uafhængige reparatører i at udføre andre end de i betragtning 26 anførte operationer, herunder arbejder på elektroniske kontrolenheder i motorer, airbags, selestrammere til sikkerhedsbælter eller centrallåskomponenter.
(16)
I overensstemmelse med artikel 4, stk. 2, i forordning (EF) nr. 1400/2002 skal de tekniske oplysninger stilles til rådighed på en måde, der står i et rimeligt forhold til de uafhængige reparatørers behov. Det indebærer, at der skal gives adgang til oplysningerne i ubundtet form, og at der ved prisfastsættelsen ikke tages hensyn til, i hvilket omfang de uafhængige reparatører bruger oplysningerne.
(17)
I overensstemmelse med dette princip præciseres det i tilsagnene, at GME skal lægge alle tekniske oplysninger vedrørende modeller, der er lanceret efter 1996, på TI-webstedet og sørge for, at alle opdaterede tekniske oplysninger til enhver tid er tilgængelige på webstedet eller eventuelt efterfølgende websteder. Endvidere skal GME til enhver tid sørge for, at webstedet er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af det autoriserede Opel/Vauxhall-net. Hvis GME eller et andet selskab, der handler på GME’s vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer GME, at denne sprogversion af oplysningerne omgående lægges på TI-webstedet.
(18)
Der findes på nuværende tidspunkt ikke oplysninger vedrørende kataloget for elektroniske reservedele på TI-webstedet, men GME vil blive anset for at opfylde tilsagnene, hvis disse oplysninger lægges på nettet inden 31. december 2007. Som kortsigtet løsning kan dette katalog fås ved henvendelse til GME’s callcenter, som efter anmodning omgående sender de ønskede katalogsider pr. fax på et af de sprog, som kataloget foreligger på, til en pris på 1 EUR pr. side (+ 3,9 % ekspeditionsgebyr) til uafhængige reparatører. Hertil kommer telefongebyr efter lokal takst.
(19)
Hvad angår strømskemaer lægger GME alle de skemaer på TI-webstedet, der er oprettet i eller konverteret til digitalt format til brug for de autoriserede Opel/Vauxhall reparatører i EU. De resterende skemaer, som vedrører visse modeller (5), som blev lanceret efter 1. januar 1997 og som ikke findes i digitalt format, kan fås ved henvendelse til GME’s callcenter. Det arbejder på alle de sprog, der er nødvendige for at undgå direkte eller indirekte diskrimination mellem uafhængige reparatører og autoriserede Opel/Vauxhall-reparatører, idet der tages hensyn til, under hvilke vilkår de autoriserede reparatører har adgang til strømskemaerne. Strømskemaerne faxes omgående i de mindste pakker, som uafhængige reparatører normalt har brug for for at udføre et reparationsarbejde, og på samme vilkår, som gælder for de autoriserede Opel/Vauxhall-reparatører. GME forpligter sig til at fastholde de betingelser, der i øjeblikket gælder for strømskemaer, som ikke findes i digitalt format, i den periode, tilsagnene er gældende.
(20)
Med hensyn til adgangen til TI-webstedet forpligter GME sig til at foretage en forholdsmæssig opdeling af gebyrerne efter time, dag, uge, måned og år til en pris på henholdsvis 4 EUR, 30 EUR, 100 EUR, 300 EUR og 3 700 EUR. Ved det første besøg på TI-webstedet betales et engangsregistreringsgebyr på 15 EUR + 3,9 % i ekspeditionsgebyr. Ved tegning af et årsabonnement til TI-webstedet eller ved betaling af et særskilt månedsabonnement på 100 EUR opnås der adgang til Tech1/Tech2 SWDL (Diagnostic Tester Software Download). GME forpligter sig til at fastholde denne gebyrstruktur og til ikke at forhøje gebyrniveauet mere end den gennemsnitlige inflation i EU i det tidsrum, selskabets tilsagn står ved magt.
(21)
GME’s tilsagn gives med forbehold af eventuelle nuværende eller fremtidige krav i Fællesskabet eller i national lov, der udvider omfanget af de tekniske oplysninger, som GME skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.
(22)
GME udpeger sin egen »ombudsmand« til behandling af klager, der indgives af uafhængige reparatører vedrørende adgang til tekniske oplysninger. Efter modtagelse af en klage fra en uafhængig reparatør sender ombudsmanden senest tre uger efter modtagelsen af den fuldstændige klage et svar fra GME til den uafhængige reparatør. Hvis klageren ikke accepterer GME’s svar, accepterer GME en mæglingsordning for løsning af tvister vedrørende levering af tekniske oplysninger. I så fald udpeger hver part i tvisten en sagkyndig, og de to sagkyndige kan i fællesskab beslutte at udpege en tredje sagkyndig. Mæglingen finder sted i den medlemsstat, hvor klageren har sit forretningssted. Den skal foregå på det officielle sprog på mæglingsstedet. Mæglingen udelukker ikke mulighed for at anlægge sag ved den kompetente nationale domstol.
(23)
På baggrund af tilsagnene finder Kommissionen ikke længere nogen grund til at gribe ind i sagen. Tilsagnene vil være bindende indtil 31. maj 2010.
(24)
Det Rådgivende Udvalg for Kartel- og Monopolspørgsmål afgav en positiv udtalelse den 9. juli 2007.

Labels: 8
12
1
4